2022 12 6
LT
Europos Sąjungos oficialusis leidinys
L 314/71
Sveikatos krizių valdyba padeda Komisijai ir teikia jai gaires rengiant ir įgyvendinant priemones, kurių turi būti imamasi pagal 7–13 straipsnius.
Šiuo tikslu Komisija nuolat teikia Sveikatos krizių valdybai informaciją apie priemones, kurių planuojama imtis arba buvo imtasi.
2.
Sveikatos krizių valdyba nustoja veikti, kai deaktyvuojamos visos 7–13 straipsniuose nustatytos priemonės arba baigiasi jų aktyvavimo terminas.
3.
Sveikatos krizių valdybą sudaro Komisijos atstovai ir po vieną atstovą iš kiekvienos valstybės narės.
Kiekviena valstybė narė paskiria savo atstovą ir pakaitinį atstovą.
Sekretoriato paslaugas Sveikatos krizių valdybai užtikrina Komisija.
4.
Sveikatos krizių valdybai bendrai pirmininkauja Komisija ir rotacijos tvarka Tarybai pirmininkaujanti valstybė narė.
Sveikatos krizių valdyba užtikrina, kad kaip stebėtojai dalyvautų visų atitinkamų Sąjungos institucijų, įstaigų, organų bei agentūrų, įskaitant Europos vaistų agentūrą (EMA), Europos ligų prevencijos ir kontrolės centrą (ECDC) ir Ekstremaliųjų visuomenės sveikatos situacijų patariamąjį komitetą, atstovai.
Sveikatos krizių valdyba kaip stebėtojus kviečia Europos Parlamento atstovą ir valstybės narės Sveikatos saugumo komiteto atstovą ir, kai aktualu bei laikydamasi savo darbo tvarkos taisyklių, Pasaulio sveikatos organizacijos (PSO) atstovą.
5.
Sveikatos krizių valdyba užtikrina, kad veiksmai būtų derinami ir būtų keičiamasi informacija su struktūromis, įsteigtomis pagal: a) Reglamentą (ES) 2022/123 ekstremaliosios visuomenės sveikatos situacijos laikotarpiu ir susijusiomis su vaistais ir medicinos priemonėmis; b) Europos Parlamento ir Tarybos reglamentą (EB) Nr. 851/2004 (12) ekstremaliosios visuomenės sveikatos situacijos laikotarpiu; c) Reglamentą (ES) 2022/2371, visų pirma su Sveikatos saugumo komitetu ir su Ekstremaliųjų visuomenės sveikatos situacijų patariamuoju komitetu; d) Sprendimą Nr. 1313/2013/ES, ypač su Reagavimo į nelaimes koordinavimo centru, siekiant pašalinti veiklos trūkumus, trukdančius gauti krizės atveju reikalingų medicininių atsako priemonių ir žaliavų, taip pat esant būtinybei užtikrinti, kad būtų atliekamos susijusios stebėjimo ir veiksmų koordinavimo vietoje funkcijos.
6.
Sveikatos krizių valdyba užtikrina keitimąsi informacija su IPCR.
7.
Sveikatos krizių valdybos bendrapirmininkiai gali kviesti Sveikatos krizių valdybos arba pogrupių veikloje ad hoc pagrindu, atsižvelgiant į darbotvarkės temą, kaip stebėtojus dalyvauti tam tikros srities praktinių žinių turinčius ekspertus.
Tarp šių ekspertų gali būti: Sąjungos įstaigų, organų bei agentūrų atstovai, nacionalinių valdžios institucijų, įskaitant centrines perkančiąsias organizacijas, ir sveikatos priežiūros organizacijų ir asociacijų atstovai, tarptautinių organizacijų, pavyzdžiui, PPO, Jungtinių Tautų maisto ir žemės ūkio organizacijos (FAO) ir Pasaulinės gyvūnų sveikatos organizacijos (WOAH), atstovai; privačiojo sektoriaus ir kitų suinteresuotųjų subjektų ekspertai.
8.
Sveikatos krizių valdyba posėdžiauja, kai to reikia, Komisijos arba valstybės narės prašymu.
9.
Rengdama ir įgyvendindama 7–13 straipsniuose nustatytas priemones, Komisija veikia glaudžiai koordinuodama veiksmus su Sveikatos krizių valdyba.
Visų pirma Komisija, prieš imdamasi veiksmų, kai tai įmanoma, laiku konsultuojasi su Sveikatos krizių valdyba ir kuo labiau atsižvelgia į Sveikatos krizių valdybos svarstymų rezultatus.
Komisija praneša Sveikatos krizių valdybai apie veiksmus, kurių imtasi.
(12) 2004 m. balandžio 21 d. Europos Parlamento ir Tarybos reglamentas (EB) Nr. 851/2004, steigiantis Europos ligų prevencijos ir kontrolės centrą (OL L 142, 2004 4 30, p. 1).